EIROPAS KOMISIJA Briselē, 15.6.2022 COM(2022) 287 final KOMISIJAS ZIŅOJUMS PADOMEI Ziņojums par finansiālās palīdzības īstenošanu, ko 2021. gadā

aizjūras zemēm un teritorijām nodrošināja saskaņā ar

Lēmumu par aizjūras asociāciju, ietverot Grenlandi, un

no 11. Eiropas Attīstības fonda



Ziņojums par finansiālās palīdzības īstenošanu, ko 2021. gadā aizjūras zemēm un teritorijām nodrošināja saskaņā ar Lēmumu par aizjūras asociāciju, ietverot Grenlandi, un no 11. Eiropas Attīstības fonda Ievads 2021. gadā, kad tika pieņemts jaunais Lēmums par aizjūras asociāciju, ietverot Grenlandi (LAAG) , sākās jauns 7 gadu periods Eiropas Savienības (ES) un 13 aizjūras zemju un teritoriju (AZT) attiecībās. Ar LAAG izveido tiesisko regulējumu attiecībām starp AZT, dalībvalstīm, ar kurām tās ir saistītas, un ES. Saskaņā ar Līgumu par Eiropas Savienības darbību (LESD) minētā lēmuma mērķis ir atbalstīt AZT ilgtspējīgu attīstību un popularizēt Savienības vērtības plašākā mērogā. Ar LAAG apvieno divus iepriekšējos instrumentus — iepriekšējo Lēmumu par aizjūras asociāciju, ko atbalsta Eiropas attīstības fonds, un Lēmumu par Grenlandi , kuru finansē no ES budžeta, — vienā instrumentā, kam ir tas pats finansēšanas avots — ES budžets — un kas tagad ir piemērojams visām AZT. Šis jaunais lēmums sniegs pamatu tādas sadarbības ar AZT plānošanai 2021.–2027. gadā, kuras pamatā ir padziļināts politiskais un rīcībpolitikas dialogs. Ar LAAG piešķir 500 miljonus EUR laikposmam no 2021. līdz 2027. gadam. Risinot īpašās AZT vajadzības un problēmas, gaidāms, ka 2021.–2027. gadā īstenotā sadarbība būs vērsta uz darbībām AZT un ES savstarpējo interešu jomās. Pamatojoties uz daudzgadu indikatīvajām programmām (DIP), prioritārās sadarbības jomas jo īpaši ir zaļais kurss, digitalizācija, nodarbinātība un izaugsme, kā arī sabiedrības attīstība. Līdz 2021. gada beigām jau ir pieņemtas 11 no 15 DIP. Vēl 4 DIP ir jāpieņem 2022. gadā. Lai gan jauno lēmumu piemēro ar atpakaļejošu spēku, proti, no 2021. gada 1. janvāra, iepriekšējais lēmums palika spēkā, līdz tas tika atcelts ar LAAG, kas tika pieņemts 2021. gada 5. oktobrī. Visā 2021. gadā tika turpināta vairāku tādu darbību īstenošana, ko 11. Eiropas Attīstības fonds finansēja saskaņā ar iepriekšējo AZT lēmumu.

Tāpēc šis ziņojums aptver darbības un atbalstu, kas 2021. gadā nodrošināts saskaņā ar abiem lēmumiem: -šā ziņojuma I daļā ir izklāstīts progress, kas 2021. gadā gūts saskaņā ar iepriekšējo lēmumu un 11. EAF; -šā ziņojuma II daļā saskaņā ar jaunā lēmuma 86. pantu ir izklāstīts progress, kas gūts, īstenojot jauno lēmumu, sākot no tā pieņemšanas oktobrī līdz gada beigām; -III daļā ir izklāstīts progress, kas gūts ES un AZT dialogā 2021. gadā. I.2021. GADA SADARBĪBA 11. EAF IETVAROS AZT VAJADZĪBĀM 11. EAF finanšu līdzekļi, kas pieejami AZT (iepriekšējais lēmums) Pamatojoties uz Lēmuma par aizjūras asociāciju 2. pielikumu, 11. EAF finanšu līdzekļi, kas pieejami AZT, laikposmā no 2014. gada līdz 2020. gadam tika piešķirti šādā sadalījumā: ·229,5 miljoni EUR teritoriālajai (divpusējai) sadarbībai; ·100 miljoni EUR reģionālajai un “visu AZT” sadarbībai; ·21,5 miljoni EUR humānās un ārkārtas palīdzības finansēšanai; ·5 miljoni EUR, ar ko finansē procentu likmes subsīdijas un tehnisko palīdzību, izmantojot AZT ieguldījumu mehānismu;

·8,5 miljoni EUR pētījumiem un tehniskajai palīdzībai. 16 AZT bija tiesīgas saņemt teritoriālo piešķīrumu no 11. EAF. Papildus trijām reģionālajām programmām viena tematiskā programma, kas paredzēta visām AZT (Green Overseas [Zaļā aizjūra]) veicina AZT savstarpējo sadarbību. Bijušās Apvienotās Karalistes AZT joprojām ir tiesīgas saņemt EAF līdzekļus un gūt labumu no tiem līdz attiecīgo pašreizējo programmu slēgšanai. Situācija 2021. gadā a)Teritoriālā sadarbība 2021. gadā tika turpināta vairāku teritoriālo programmu īstenošana. Karību jūras reģionā tas aptvēra Arubu, Angilju, Bonairi, Montserratu, kā arī tika sākta sadarbība ar Sentmartēnu un Kirasao. Atlantijas okeāna reģionā darbs ar Sv. Helēnas Salu turpinājās, bet programma ar Senpjēru un Mikelonu tika veiksmīgi pabeigta. Klusā okeāna reģionā Francijas Polinēzijai paredzētā programma ir sasniegusi savus mērķus, bet Jaunkaledonijai, kā arī Volisa un Futunas Salām paredzētās iniciatīvas veiksmīgi virzās uz priekšu. Covid-19 pandēmija ir radījusi būtiskas sekas AZT. Tā radīja nepieredzētu slogu to ekonomikai, kas daudzos gadījumos ir atkarīga no tūrisma. AZT negatīvi ietekmēja arī pasaules piegādes ķēžu traucējumi (kaitējot importam, jo īpaši pārtikas jomā) un to galveno eksporta preču cenu un pieprasījuma svārstības. Papildu grūtības radīja ierobežotas finanšu rezerves. Domājams, ka tā rezultātā padziļināsies sociālekonomiskās problēmas, saasinot neaizsargātāko grupu nestabilo stāvokli. Ņemot vērā iepriekš izklāstīto, jāuzsver šādi 2021. gada sasniegumi: ·Karību jūras reģions Izglītības nozarē Aruba turpināja īstenot augstākās izglītības programmu (līdz 2021. gada beigām izmaksāti 9,5 miljoni EUR), ieviešot inovatīvu mācību programmu zinātnes, tehnoloģiju, inženierzinātņu un matemātikas (STEM) jomā. Ar Angiljas budžeta atbalsta programmu tika atbalstīta salas darba tirgus pirmā pētījuma veikšana un Izglītības stratēģijas 2020.–2025. gadam izstrāde (izmaksājot trešo mainīgo daļu 0,90 miljonu EUR apmērā). Bonaires budžeta atbalsta programma ir veiksmīgi virzījusies uz priekšu jaunatnes jomā, izveidojot bērnu aprūpes regulējumu un visaptverošus bērnu attīstības centrus. Tika izmaksāta pirmā fiksētā daļa (2,16 miljonu EUR apmērā). Ūdens apgādes un sanitārijas nozarē Sentmartēnā īstenošana sākās ar finansēšanas nolīguma parakstīšanu un iepirkuma uzsākšanu par tehnisko palīdzību 880 000 EUR apmērā pārrobežu sadarbības attīstīšanai. Sentmartēna arī guva labumu no izturētspējas veidošanas un reaģēšanas uz katastrofām uzlabošanas 11. EAF ārkārtas palīdzības finansējuma ietvaros (2021. gadā tika izmaksāti 4,34 miljoni EUR) un pabeidza divu kritiski svarīgu būvlaukumu atlasi patvertnēm, kas nodrošinās, ka sala ir labāk sagatavota dabas katastrofu pārvarēšanai. Arī Kirasao sekmēja savu programmu salas izturētspējas uzlabošanai, parakstot finansēšanas nolīgumu 2021. gadā .

Pašreizējā Montserratas budžeta atbalsta programmā progress tika novērots arī ilgtspējīgas izaugsmes jomā, kurā izmaksāja ceturto fiksēto daļu (2 miljoni EUR). Šī programma atbalstīja atjaunīgo energoresursu lielākas daļas aizņemšanu valsts tīklā (gan saules, gan ģeotermālā) un palielināja pieejamību, uzlabojot lidostas infrastruktūru. ·Klusā okeāna reģions Jaunkaledonijā budžeta atbalsta programma nodarbinātībai un profesionālajai integrācijai turpināja uzlabot piekļuvi apmācības programmām. Budžeta atbalsta programma tūrisma nozarei Francijas Polinēzijā palīdzēja mazināt pandēmijas negatīvās sekas. Tika sagatavota turpmāku pasākumu stratēģija, lai palielinātu nozares ilgtspēju un noturību. 2021. gadā tika izmaksāta piektā un pēdējā fiksētā daļa (2,5 miljonu EUR apmērā). Volisa un Futunas Salu budžeta atbalsta programma digitālās attīstības stratēģijai veicināja tādu digitālo pakalpojumu paplašināšanu, kas saistīti ar Tui-Samoa platjoslas kabeli, jo īpaši teritorijā uzlabojot telemedicīnas infrastruktūru. Turklāt visi atlikušie līdzekļi no B finansējuma, kas paredzēti AZT, Klusā okeāna reģionā tika piešķirti ar Covid-19 saistīta atbalsta veidā Francijas Polinēzijai (0,85 miljoni EUR), Jaunkaledonijai (0,85 miljoni EUR) un Volisa un Futunas Salām (0,56 miljoni EUR) kā papildu finanšu līdzekļi esošajām programmām, un tie tika izmaksāti 2021. gadā. ·Citas AZT Sv. Helēnas Sala guva labumu no 11. EAF savienojamības programmas. 2021. gadā optiskā kabeļa projektā tika sasniegts svarīgs atskaites punkts, kad tika uzstādīta modulārā kabeļa sauszemes stacija un izvietots kabelis uz salas. Optiskais kabelis nodrošinās ātru platjoslas savienojumu ar Sv. Helēnas Salu, tādējādi nodrošinot salai ievērojami lētāku un ātrāku drošu interneta savienojumu. Ceturtā fiksētā daļa (0,61 miljons EUR), kas piešķirta no B finansējuma kā atbalsts saistībā ar Covid-19, tika izmaksāta 2021. gadā. Senpjērā un Mikelonā ES atbalstīja valdības stratēģiskās attīstības plāna īstenošanu, veicinot ekonomikas dažādošanu un demogrāfisko stabilitāti. Pēdējā laikā Covid-19 pandēmija ir radījusi ievērojamu sociālekonomisko slodzi uz tūrisma nozari, taču 2021. gadā tika veikti pasākumi šīs krīzes ietekmes mazināšanai un tika izmaksāta piektā fiksētā daļa kā atbalsts saistībā ar Covid-19 1,1 miljona EUR apmērā. b)Reģionālā sadarbība

Reģionālā līmenī sadarbība ar AZT tika sekmēta, izmantojot trīs reģionālās programmas un tematiskās programmas sākuma posmu. Šo programmu īstenošana tiks turpināta arī nākamajos gados (sīkāku informāciju skatīt pielikumā). Attiecībā uz 2021. gadu jāuzsver šādi sasniegumi. ·Klusā okeāna reģionā reģionālā programma “PROTEGE” (Projet régional océanien des territoires pour la gestion durable des écosystèmes, 36 miljoni EUR) atbalsta ilgtspējīgu un noturīgu attīstību, aizsargājot bioloģisko daudzveidību un atjaunojamos dabas resursus. 2021. gadā Klusā okeāna reģiona reģionālā programma ievērojami virzījās uz priekšu, nodrošinot lauksaimniecības paraugprakses apmaiņu AZT starpā. Konkrētāk, 2021. gada novembrī Moorea un Taiti notika otrā PROTEGE agroekoloģijas paraugsaimniecību sanāksme, kuras mērķis bija nodrošināt apmācību par kultūraugu bioloģisko aizsardzību. Tomēr pandēmija izraisīja īstenošanas aizkavēšanos, un tāpēc finansēšanas nolīgums tika pagarināts līdz 2024. gada oktobrim (no 2023. gada septembra), atbildot uz pieprasījumu, kas tika saņemts no īstenojošās struktūras (Klusā okeāna Kopienas — SPC). ·Karību jūras reģionā programma “RESEMBID” (Izturētspēja, ilgtspējīga enerģija un jūras bioloģiskā daudzveidība, 42,67 miljoni EUR, no kuriem 2,67 miljoni EUR ir piešķirti no B finansējuma kā atbalsts saistībā ar Covid-19) ir vērsta uz izturētspēju, ilgtspējīgu enerģiju un jūras bioloģisko daudzveidību. Mērķis ir palielināt izturētspēju pret ārkārtējām un regulārām dabas parādībām, atjaunināt novecojušo infrastruktūru un palielināt energoefektivitāti, kā arī uzlabot jūras bioloģiskās daudzveidības aizsardzību un ilgtspējīgu pārvaldību. 2021. gadā īstenošanu paātrināja visiem dotāciju projektiem, par kuriem tika slēgti līgumi un kurus īstenoja labuma guvēji. Programmā arī tika sasniegti būtiski rezultāti izturētspējas un sagatavotības katastrofu riska pārvaldības jomā, jo īpaši ar diagnosticējošiem ziņojumiem par gatavību ārkārtas situācijām un reaģēšanu uz katastrofām 12 AZT un sertificēšanas kursu par katastrofu riska pārvaldības finansēšanu un analītiku. Līdz šim ir izmaksāti 8,2 miljoni EUR, un šo summu ir paredzēts palielināt no 2022. gada. ·Indijas okeāna valstu reģiona reģionālās programmas “RECI” (Projet de Restauration des Ecosystèmes Insulaires de l’Océan Indien, 4 miljoni EUR) mērķis ir atjaunot salu ekosistēmas Francijas Dienvidjūru un Antarktikas Zemēs. 2021. gadā ir sekmīgi attīstījušās tehniskās darbības, un ir veiktas svarīgas darbības, jo īpaši vides monitorings un izskaušanas pasākumu sagatavošana. ·Visām AZT paredzētā tematiskā programma “Green Overseas” (GO) (17,8 miljoni EUR no 11. EAF) ir vērsta uz ilgtspējīgas enerģijas veicināšanu un klimatnoturības uzlabošanu. Tās īstenošana sākās 2021. gadā ar programmas īstenošanas sistēmas izveidi, padziļinātām apspriedēm ar labuma guvējiem par konkrētiem intervenču tematiem un semināru pirmās kārtas organizēšanu. Darbību, tostarp tehniskās palīdzības un izmēģinājuma projektu, īstenošana tiks sākta 2022. gada otrajā pusgadā. c)Tehniskā palīdzība un institucionālais atbalsts 2021. gadā tika turpināta tehniskās palīdzības (TP) mobilizācija, lai jo īpaši atbalstītu AZT iestādes plānošanas un formulēšanas procesā. Kopējā summa, kas 2021. gadā tika izmaksāta no 11. EAF III un IV tehniskās sadarbības instrumenta, sasniedza 2 074 075 EUR. Tā aptvēra TP līgumus un pētījumus, kuru mērķis bija palīdzēt noteikt AZT plānošanu un izstrādāt jaunas programmas. Konkrētāk, 2021. gadā ar tehniskās sadarbības instrumenta atbalstu tika uzsākta jauna iniciatīva jaunatnes labā — AZT jaunatnes tīkls. Šo iniciatīvu reāli paredzēts uzsākt 2022. gada vidū. Tās ietvaros tiks sapulcēti jaunie AZT pārstāvji, kas iesaistīsies dialogā ar Komisiju un citām attiecīgajām iestādēm un partneriem par ES un AZT partnerību un sadarbību. Turklāt 2021. gadā ES atbalstīja Aizjūras zemju un teritoriju asociāciju (AZTA), piešķirot darbības dotāciju (550 000 EUR). Tā stiprināja asociācijas spēju īstenot tās pilnvaras, it īpaši koordinēt AZT partnerus ar mērķi sekmēt dialogu ar ES, veicināt partnerību un atbalstīt tās dalībnieku kolektīvo darbu vairākās kopienas interešu jomās.

d)Eiropas Investīciju banka Ar Lēmumu par aizjūras asociāciju (LAA) tika sniegta finansiāla palīdzība AZT, izmantojot Eiropas Investīciju bankas (EIB) 2014.–2020. gadā pārvaldītos finanšu instrumentus, saskaņā ar 3. finanšu protokolu. Šie mehānismi bija šādi: AZT ieguldījumu mehānisms (finansējums: 48,5 miljoni EUR), finansējums procentu likmju subsīdijām un tehniskajai palīdzībai (5 miljoni EUR) un EIB pašu resursi (līdz 100 miljoniem EUR). 2021. gadā netika parakstīts neviens jauns darījums EIB AZT ieguldījumu mehānisma ietvaros, kura darbība tika izbeigta ar jauno LAAG. Iepriekš parakstītie darījumi tika īstenoti 2021. gadā, to kopējai summai sasniedzot 85,39 miljonus EUR (visi 85,39 miljoni EUR tika izmaksāti līdz 2021. gada beigām). Šī summa pārsniedza sākotnēji paredzēto kapitālu, jo tas ir apgrozības fonds un daži atmaksājumi tika atkal izsniegti kā aizdevumi. Attiecībā uz procentu likmju subsīdiju un tehniskās palīdzības finansējumu 5 miljonu EUR apmērā šis finansējums jau tika pilnībā piešķirts 2020. gadā. 2014.–2021. gadā tika pilnībā izmantoti visi šiem abiem ieguldījumu atbalstiem pieejamie līdzekļi. EIB pašu resursu finansējumā, kas paredzēts AZT, 2021. gadā netika parakstīts neviens jauns darījums. II.SADARBĪBA SASKAŅĀ AR JAUNO AZT LĒMUMU NO 2021. GADA OKTOBRA LĪDZ DECEMBRIM LAAG paredzētie finanšu līdzekļi Saskaņā ar lēmuma 1. pielikumu 500 miljonu EUR finansējums, kas pieejams AZT laikposmam no 2021. līdz 2027. gadam, ir sadalīts šādos piešķīrumos: ·164 miljoni EUR teritoriāliem (divpusējiem) piešķīrumiem AZT, kuras nav Grenlande;

·225 miljoni EUR teritoriāliem (divpusējiem) piešķīrumiem Grenlandei; ·76 miljoni EUR reģionālajai sadarbībai, no kuriem 15 miljoni EUR paredzēti AZT intrareģionālai sadarbībai ar to kaimiņvalstīm, kas nav AZT; ·22 miljoni EUR pētījumiem un tehniskās palīdzības pasākumiem; ·13 miljoni EUR rezerves fondam neparedzētu apstākļu, jaunu problēmu un jaunu starptautisku prioritāšu gadījumiem. Atmaksājumi no nu jau vairs neeksistējošā AZT ieguldījumu mehānisma, kad tie tiks saņemti, tiks pievienoti nesadalītajai rezervei. Pēc starpposma pārskatīšanas visi atlikušie nepiešķirtie līdzekļi pēc Komisijas iniciatīvas un pēc apspriešanās ar dalībvalstīm AZT komitejā var tikt piešķirti citam LAAG finansējumam. Atbilstīgi LAAG divpadsmit (no 13) AZT ir tiesīgas saņemt divpusēju piešķīrumu saskaņā ar lēmumā noteiktajiem kritērijiem. Senbartelmī tagad arī pirmo reizi gūst labumu no teritoriālā piešķīruma. Francijas Dienvidjūru un Antarktikas Zemes, kas ir vienīgā neapdzīvotā AZT, tiek uzskatīta par reģionu, lai tā būtu tiesīga saņemt finansējumu saskaņā ar LAAG 84. panta 1. punktu, un tādējādi gūtu labumu no īpašas reģionālās programmas, nevis divpusējā piešķīruma. Triju reģionālo programmu, kas paredzētas attiecīgi Karību jūras, Klusā okeāna un Indijas okeāna valstu reģionam, mērķis ir veicināt sadarbību starp tām AZT, kas ir no tā paša reģiona un kam ir līdzīgas problēmas un prioritātes. Darbības, ko finansē no reģionālajiem piešķīrumiem, atbalsta vispusīgu reģionālo programmu un problēmu novēršanai paredzētu projektu izstrādi un īstenošanu. Tiek veicinātas partnerības ar citiem finansējuma avotiem, tostarp citiem Eiropas Savienības finanšu instrumentiem, sadarbojoties ar kaimiņos esošajām Āfrikas, Karību jūras un Klusā okeāna reģiona valstīm (ĀKK) un/vai trešām valstīm, kā arī ES tālākajiem reģioniem. Galvenais ar LAAG ieviestais jaunums ir intrareģionālais finansējums, kurā tiek rezervēti līdzekļi tieši tam, lai veicinātu šādu sadarbību ar kaimiņvalstīm, kas nav AZT. Plānošanas process 2021.–2027. gadam Komisija “atsevišķo plānošanas dokumentu” veidā pieņem daudzgadu indikatīvās programmas (DIP). Plānošanas dokumentā var ņemt vērā teritoriālās attīstības plānus vai citus plānus, par kuriem panākta vienošanās starp AZT un dalībvalstīm, ar kurām tās saistītas, kā arī ES prioritātes. DIP pieņem saskaņā ar AZT komitejas procedūru. Rīcības plānus un pasākumus pieņem atsevišķi no DIP arī saskaņā ar AZT komitejas procedūru. Pēc AZT pieprasījuma saskaņā ar LAAG 80. pantu tika nodrošināta tehniskā palīdzība AZT plānošanas procesā. Galvenās iezīmes ir tādas, ka AZT sadarbība principā ir vērsta uz vienu prioritāro jomu, ņemot vērā AZT un ES savstarpējās intereses, lai nodrošinātu ietekmi, kas ir samērīga ar pieejamajiem resursiem un veicinātu pieeju “politika vispirms”. Turklāt uz AZT DIP neattiecas obligāts to divpusējo finansējumu vidusposma pārskats (VP), jo to finansējums ir neliels, bet būs instrumenta VP, kā paredzēts lēmuma 1. pielikumā. Visbeidzot, AZT ir tiesīgas piedalīties programmā InvestEU, lai saņemtu atbalstu ieguldījumiem. Situācija 2021. gadā a)Teritoriālā sadarbība no 2021. gada oktobra līdz decembrim 2021. gadā īstenoto plānošanas dialogu un konsultāciju rezultātā 2021. gada decembrī no 15 paredzētajām DIP tika pieņemtas 11 DIP ES un AZT sadarbībai. ES un AZT sadarbībā par prioritāti ir noteikti ar zaļo kursu saistītie temati, kā tas ir norādīts 7 no 11 pieņemtajām divpusējām DIP (Jaunkaledonijas, Sentmartēnas, Sintēstatiusas, Francijas Polinēzijas, Senbartelmī, Sabas, Grenlandes), kā arī Indijas okeāna valstu reģiona reģionālajā DIP. Aptuveni 40 % no kopējiem līdzekļiem tiks mobilizēti sadarbībai zaļā kursa jomā, piemēram, atjaunojamās enerģijas, ūdens, katastrofu riska mazināšanas, ilgtspējīgas lauksaimniecības un zaļās izaugsmes jomā.

Papildu divpusējās DIP būs vērstas uz digitalizāciju (Aruba), ilgtspējīgu tūrismu (Senpjēra un Mikelona) un izglītību (kas joprojām ir galvenā prioritārā nozare Grenlandē, tāpēc 40 % no kopējā finansējuma tiks piešķirti šai nozarei). Pārējām četrām DIP ir jāveic turpmāks dialogs ar AZT iestādēm, un paredzams, ka tās tiks pieņemtas 2022. gadā. Šīs DIP ir paredzētas: Bonairei, Kirasao, Volisa un Futunas Salām un Karību jūras reģionam. Jaunās 2021.–2027. gada sadarbības īstenošana tika sākta ar trijiem gada rīcības plāniem, kas apstiprināti 2021. gada decembrī: ES un Grenlandes izglītības partnerība (60 miljoni EUR); atbalsts AZT asociācijai (AZTA) (1 miljons EUR atbalstam 2022. un 2023. gadā); tehniskās sadarbības instruments (1,5 miljoni EUR 2022. gadam). b)Reģionālā sadarbība no 2021. gada oktobra līdz decembrim Ar jauno lēmumu paplašina iespējamās sadarbības jomas, iekļaujot pārtikas un uztura nodrošinājuma jomu, kā tas atspoguļojas Klusā okeāna reģiona DIP, kas pieņemta 2021. gada beigās (galveno uzmanību pievēršot zaļajām un zilajām pārtikas sistēmām). Francijas Dienvidjūru un Antarktikas Zemju (FDAZ) reģionālā DIP, kas arī tika pieņemta 2021. gada beigās, būs vērsta uz FDAZ un Indijas okeāna dienvidrietumu daļas jūras vides bioloģiskās daudzveidības un ekoloģisko funkciju saglabāšanu. Kā norādīts iepriekš, Karību jūras reģiona reģionālajai DIP bija jāveic turpmāka apspriešanās ar attiecīgajām AZT 2021. gada beigās, un to ir paredzēts pieņemt 2022. gadā. III.IESTĀŽU DIALOGS 2021. GADĀ LAAG ir noteiktas trīs ES un AZT asociācijas dialoga struktūras, un tās paliek nemainīgas salīdzinājumā ar iepriekšējo AZT lēmumu. AZT un ES forums